b'\n_START_ARTICLE_\nFluorouracil\n_START_SECTION_\nUporaba\n_START_PARAGRAPH_\nFluorouracil se kot citostatik uporablja \xc5\xbee okoli 40 let in deluje po ve\xc4\x8d poteh \xe2\x80\x93 poglavitna pot je zaviranje encima timidilat-sintaze in s tem zaviranje sinteze timidina, nukleotida, potrebnega za podvojevanje DNK. Timidilat-sintaza metilira deoksiuridin monofosfat (dUMP) v timidin monofosfat (dTMP)._NEWLINE_Tako kot \xc5\xa1tevilni drugi citostatiki tudi fluorouracil deluje na celice po vsem organizmu, zlasti pa na tiste hitro dele\xc4\x8de, ki potrebujejo veliko \xc5\xa1tevilo nukleotidov \xe2\x80\x93 tak\xc5\xa1ne so na primer rakave celice ter tudi nekatere zdrave celice organizma (povrhnjica sluznice v prebavilih, lasni me\xc5\xa1i\xc4\x8dki ...)._NEWLINE_Fluorouracil se uporablja v terapiji raka debelega \xc4\x8drevesa in raka trebu\xc5\xa1ne slinavke. Uporablja se tudi v o\xc4\x8desni kirurgiji, zlasti pri glavkomu. V tem primeru \xc5\xa1\xc4\x8diti pred brazgotinjenjem, kar je sicer eden glavnih zapletov teh operacij._NEWLINE_Topi\xc4\x8dno (le na dolo\xc4\x8denem predelu) se uporablja v obliki kreme pri nekaterih oblikah keratoze (pretirane poro\xc5\xbeenelosti ko\xc5\xbee) in karcinoma bazalnih celic ko\xc5\xbee.\n_START_SECTION_\nNa\xc4\x8din delovanja\n_START_PARAGRAPH_\nKot pirimidinski analog se fluorouracil v celici pretvori v razli\xc4\x8dne citotoksi\xc4\x8dne presnovke, ki se nato vgradijo v DNK in RNK ter kon\xc4\x8dno prekinejo celi\xc4\x8dni cikel in povzro\xc4\x8dijo apoptozo zaradi zaviranja sinteze DNK. Deluje specifi\xc4\x8dno v fazi S celi\xc4\x8dnega cikla.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNe\xc5\xbeeleni u\xc4\x8dinki vklju\xc4\x8dujejo zaviranje delovanja kostnega mozga, mukolitis, dermatitis, drisko in \xc5\xa1kodljiv vpliv na srce (kardiotoksi\xc4\x8dnost)._NEWLINE_Pri poskusih na mi\xc5\xa1ih se je izkazalo, da akutno po\xc5\xa1koduje osrednje \xc5\xbeiv\xc4\x8devje ter lahko povzro\xc4\x8di tudi poslab\xc5\xa1anje degeneracije osrednjega \xc5\xbeiv\xc4\x8devja, in sicer zaradi po\xc5\xa1kodovanja oligodendrocitov, ki proizvajajo mielin._NEWLINE_Pri uporabi pirimidinskih analogov se morajo bolniki zavedati, da pri nekaterih organizem teh u\xc4\x8dinkovin zaradi genetske predispozicije ne zmore presnoviti. Novej\xc5\xa1e teorije govorijo, da je tak\xc5\xa1nh okoli 8\xc2\xa0% ljudi v populaciji. Sicer obstajajo testi za ugotavljanje presnovne aktivnosti organizma, vendar niso komercialno dostopni.'